Controversatul Gabriel Oprea a revenit în sânul PSD, fiind prezent duminică seara în sediul central al partidului din Kiseleff, în biroul unde liderii social-democrați își plâng înfrângerea zdrobitoare la turul al doilea al prezidențialelor.

Fostul ministru al internelor a fost văzut alături de Codrin Ștefănescu în biroul șefilor PSD.

Gabriela Firea, întrebată dacă Oprea s-a întors în PSD, a evitat un răspuns clar. „E multă lume aici, nu am reușit să văd pe toată lumea”, a spus primarul Capitalei.

Nici Eugen Teodorovici nu a vrut să recunoască prezența lui Gabriel Oprea în sediul partidului, spunând, la fel ca și colega sa, că este multă lume în sediu și nu i-a văzut pe toți cei care au venit.